Tete no, akwan ahodoɔ a yɛn nananom faa so bɔɔ wɔn bra no yɛ sononko koraa firi sɛdeɛ asetena teɛ ɛnnɛ no ho. Nsonsonoeɛ baako a ɛwɔ tete asetena ne ɛnnɛ deɛ no mu ne anibue. Ɛwom sɛ na yɛn nananom fa akwan ahodoɔ so bɔ wɔn bra deɛ, nanso na anibue a ɛwɔ hɔ saa berɛ no nnuru ɛnnɛ deɛ yi. Yei kyerɛ sɛ tete asetena no nyɛ papa anaa?
Sɛdeɛ mpanimfoɔ aka no, da bi asɛm nti na yɛdɔ kɔto kwadu gyam ho. Sɛ yɛhwɛ sɛdeɛ yɛn nananom tenaa ase tete no, de Nyamesuro bɔɔ wnɔ bra, ne sɛdeɛ ɛnnɛmmafoɔ reyɛ wɔn ho ɛnnɛ a, adanseɛ pii wɔ hɔ a ɛkyerɛ sɛ tete anibue no boaa yɛn nananom wɔ akwan pii so. Ɔtorofoɔ na ɔka sɛ me danseni wɔ aburokyire. Yei nti, yɛrebɛhwɛ tete amammerɛ ne amanneɛ binom a yɛayi wɔn akwa ɛnnɛ, ne mfasoɔ a na wɔnya firi so.
Tete amammerɛ baako a na yɛn nananom nni ho agorɔ koraa ne bragorɔ. Yɛka bragorɔ a, ɛyɛ amammerɛ a na Akanfoɔ nam so pagya wɔn mma mmaayewa kɔ wɔn mpanin mfeɛ so. Saa berɛ no, na ɛyɛ bragorɔ nko ara na ɛbɛdi adanseɛ sɛ ɔbaa bi aso awareɛ anaasɛ ɔbɛtumi ne ɔbarima atena wɔ amammerɛ kwan so. Mfasoɔ bɛn na na ɛwɔ saa amammerɛ yi so?
Bragorɔ so mfasoɔ dɔɔso bebree nanso wo deɛ, ma yɛnni kan nhwɛ bragorɔ mu amanneɛ no bi. Bragorɔ mu no, na wɔde nneɛma binom ka ɔsakyima, ɔbaa a wɔregoro no bra, no ano. Saa nnoɔma yinom ne mako, nkyene, kosua ne sonowedeɛ. Nnoɔma nan yi mu biara wɔ n’asekyerɛ na ɛboa ɔsakyima no wɔ akwan pii so.
Ma yɛnhwɛ nnoɔma a wɔde ka ɔsakyima no ano no mu biara ne deɛ ɛkyerɛ.
Deɛ ɛdi kan ne mako. Akanfoɔ regorɔ bra a, wɔde mako nketenkete binom a wɔfrɛ no mmesoaa bɛhyɛ ɔsakyima no anom ama no abobɔ mu aporo agu. Wɔbɛyɛ no saa ara mprɛnsa kɔpem sɛ ɔbɛbobɔ mako no mmiɛnsa mu aporo agu. Wɔde yei kyerɛ ɔsakyima no sɛ afei a wabɛyɛ ɔpanin yi, ɛsɛ sɛ ɔde hyɛ ne tirim sɛ ɔbra bɛhyehye no te sɛ mako. Ɔbɛhyia nsɛm binom a ɛbɛma no ate yea wɔ asetena mu. Yei boa pa ara, ɛfiri sɛ na ɛma mmaayewa no da wɔn ho so wɔ abrabɔ mu.
Afei, adeɛ a ɛtɔ so mmienu a wɔde ka ɔsakyima no ano ne nkyene. Ɛno nso, na wɔma no bobɔ nkyene aboɔ mu mprɛnsa poro ne nyinaa gu. Deɛ na yei nso kyerɛ ne sɛ, ɛsɛ sɛ ɔsakyima no hunu sɛ, sɛdeɛ frɔmfrɔm nte hɔ daa no, saa ara na ɛnyɛ daa nyinaa na nnipa bɛdi awerɛhoɔ. Ɛno nti, sɛ ɔbra hyehye no te sɛ mako mpo a, mmerɛ bɛdane ama no ate nsɛm a ɛyɛ anigyeɛ na ɛyɛ dɛ te sɛ nkyene. Ɛno nso, na ɛkyekyere ɔsakyima no werɛ wɔ abrabɔ mu.
Bio, adeɛ a ɛtɔ so mmiɛnsa ne kosua a wɔanoa. Yɛka kosua wɔ bragorɔ mu a, nnipa binom adwene yɛ wɔn sɛ ɛyɛ kosua a yɛanoa ayi ne hono no nyinaa kɛkɛ nanso ɛnte saa. Mmom, bragorɔ mu kosua a wɔde ka ɔsakyima no ano no yɛ kosua a wɔanoa ayi ne hono asane ayi kosua fitaa no ama no aka adeɛ mmerɛmmerɛ a ɛhyɛ kosua no mu a wɔfrɛ no yooku no nko ara. Afei, wɔde yooku no hyɛ ɔsakyima no anom.
Ahyɛdeɛ a ɛwɔ yei ho ne sɛ, ɛnsɛ sɛ ɔsakyima no de ne se bɔ kosua no mu na mmom, ɛsɛ sɛ ɔmoko na ɔmene. Ɔde ne se bɔ mu a, na Akanfoɔ gye di sɛ ɔrenwo ba ɛfiri sɛ wɔde kosua no bɔ mmadwowa gu ɔsakyima no yam na ama no atumi awo mma. Yei nso boa maa ɔbaa a wɔgoroo no bra tete no biara nyaa yafunu woo ba. Yei nti sɛ wɔgoro ɔbaa bi bra na wanwo a, na ɛkyerɛ sɛ asɛm bi wɔ hɔ.
Adeɛ a ɛtwa toɔ a Akanfoɔ de ka ɔsakyima no ano ne sonowedeɛ. Yɛka sonowedeɛ a, ɛyɛ ɔsono wedeɛ. Nhwehwɛmu kyerɛ sɛ, ɔsono yɛ aboa ne wedeɛ yɛ den yie pa ara. Yei nti, Akanfoɔ bragorɔ mu no, na wɔnoa sonowedeɛ yi bi de ka ɔsakyima no ano mprɛnsa. Wɔma no ka sini bi wesa, na waporo agu. Wɔyɛ no saa ara mprɛnsa.
Sonowedeɛ yi nso asekyerɛ ne sɛ, sɛdeɛ ɔsakyima no ahunu sɛ sonowedeɛ yɛ den no, saa ara na ɛsɛ sɛ ɔma ne ho yɛ den wɔ abrabɔ mu. Awareɛ, awoɔ, abateteɛ ne abrabɔ bɛtwa no mmaa wɔ akwan pii so, na ɔremfa no ahogono so koraa. Nanso ne nyinaa mu no, ɛsɛ sɛ ɔma ne ho yɛ den sɛ sonowedeɛ.
Yei nso boaa asakyima no pa ara ɛfiri sɛ, na ɛremma wɔn abam mmu ntɛm wɔ abrabɔ mu. Afei, wɔtumi gyinaa ɔhaw ne abenedie bebrebe ano wɔ asetena mu. Bio nso, na ɛyɛ den sɛ wɔbɛsi wɔn ntomago wɔ abɔntene ɛfiri sɛ, na wɔnim sɛ amaneɛ a wɔrefa mu no ka abrabɔ no ho. Ne saa nti, na wɔyere wɔn ho sɛ wɔɛtumi agyina ano. Saa amanneɛ yinom nyinaa na wɔfrɛ no anoka no. Onipa a ɔhwɛ goro mmaa bra tete no, wɔfrɛ no Brahemmaa.
Saa berɛ yi a amanneɛ no rekɔ so no nyinaa na ɔman anaa kuro no mu nnipa nyinaa abɔ dwa kɛseɛ. Afei, mmaa mpanimfoɔ ne mmaayewa nyinaa de ahurusidie ne nwontoɔ di asa hyɛ ɔsakyima no ne n’abusuafoɔ nyinaa animuonyam.
Amanneɛ ahodoɔ a yɛabobɔ so yinom da nkyɛn a, ɔsakyima no awofoɔ, n’abusuafoɔ, ne nnamfonom ne n’adɔfoɔ brɛ no akyɛdeɛ bebree. Akyɛdeɛ no bi te sɛ, ntoma, mpaboa, ntaadeɛ, kyɛnsee, bokiti, asomuadeɛ, kɔnmusadeɛ, ahwenneɛ, prɛte, nnuane, ne adeɛ biara a ɔbaa tumi de kɔ awareɛ anaasɛ ɔbɛtumi de ayɛ ne ho.
Yei nso da nkyɛn a, bragorɔ no akyi no, wɔhyɛda yi nnawɔtwe si hɔ de som ɔsakyima no, kyerɛkyerɛ no efie adeyɔ ne abrabɔ mu mpaninsɛm bebree. Saa berɛ no na wɔkyerɛ no aduanenoa, ahosiesie ne ɛdan mu asiesie, awareɛ ne ɔbaa asɛdeɛ wɔ awareɛ mu, nneɛma binom a ɛbɛtumi agu n’awareɛ ne afei abateteɛ ho nsɛm nyinaa.
Nnawɔtwe a wɔde kyerɛkyerɛ no saa nneɛma yi nyinaa na Akanfoɔ ka sɛ ɔsakyima no wɔ Mpapadan mu anaa Brafie no. Ɔwɔ mpapadan mu anaa brafie saa a, ne nnamfonom nyinaa bɛsom no te sɛ ɔhemmaa pɛpɛɛpɛ. Wɔsi ne nnoɔma, prapra ne fie, gyegye n’ani. Yei ma no yɛ anika ne ahomeka pa ara sɛ ɔbaa biara bɛhwɛ ne ho so yie ama wɔagoro no bra, na na ɛyi akwadworɔ firi mmaayewa mu ma wɔsua efie adeyɛ ne asetena pa.
Megye di sɛ woahunu sɛ mfasoɔ bebree wɔ bragorɔ so pa ara. Nanso mpanimfoɔ se, “Yɛtu wo fo na woantie a, wokɔ anteade.” Sɛ saa deɛ a, sɛ ɔbaa bi antwɛn amma wɔangoro no bra na ɔne ɔbarima kɔdi mpa mu agorɔ a, tete no, na wɔyɛ no deɛn? Yɛbɛyi asɛmmisa yi ano wɔ ɔfa 2 no mu.
